# Llengua a primària. Competència digital i comunicativa audiovisual

### Introducció

La finalitat d’aquest curs és proporcionar informació al professorat de llengua catalana i llengua castellana d’educació primària sobre els recursos que ofereixen Internet i les tecnologies de la informació i la comunicació (TIC) per donar suport a la tasca docent en aquesta àrea.

Internet ha esdevingut un immens arxiu de material i d’informació de tot tipus. Hi ha material a la xarxa que possibilita el treball a l’aula: en tots els nivells, amb diversitat de continguts, interactiu, col·laboratiu, multimèdia, en diversos formats (html, Flash, pdf…) i en diferents idiomes. Hi ha material institucional, comercial i també elaborat per professorat amb experiència docent.

### Objectius

- Donar a conèixer recursos TIC adients per a l’ensenyament i aprenentatge de les llengües catalana i castellana
- Conèixer les possibilitats didàctiques dels diversos recursos, cercar-ne de nous i analitzar-ne la idoneïtat a l’aula
- Donar pautes al professorat per a l’ús eficaç de les TIC en la seva activitat professional
- Promoure l’ús a l’aula de recursos TIC
- Concretar alguns dels continguts apresos en l’elaboració d’un projecte curricular de llengua catalana o castellana propi

### Format

Per seguir aquest curs podeu optar entre:

- Consultar en línia els diferents mòduls
- Descarregar tot el curs en format HTML, fent clic a la icona que apareix a la portada. Un cop descarregats tots els fitxers, instal·leu-lo executant nomdelfitxer.exe. Després podeu visualitzar el curs des de qualsevol navegador, sense necessitat d’estar connectats a Internet

### Estructura

El curs està estructurat en 6 mòduls i el projecte final. La seva durada és de 45 hores, distribuïdes en 6 hores per mòdul i 9 hores per fer el projecte.

El disseny d’un curs com aquest plantejava, sobre la seva estructura, el dilema següent:

- Centrar-lo en les eines
- Centrar-lo en els apartats dels currículums

Si l’opció escollida hagués estat la primera, s’haurien elaborat mòduls que portarien títols com: “Blocs”, “Quaderns virtuals”, “WebQuest”, ” JClic”, etc.; mòduls que, probablement, necessitarien un curs sencer i que, de fet, ja són objecte de l’oferta formativa del Departament d’Educació. També cal considerar que el nostre propòsit pretén oferir un curs per a usuaris de recursos TIC, no per a creadors de recursos TIC.

Per les raons anteriors, centrar els continguts dels mòduls en el currículum de la matèria ens va semblar el més adient; a cada mòdul es presenten recursos diversos amb un nexe curricular comú.

Per dur a terme els objectius del curs, s’havien d’analitzar els continguts d’Internet i de les TIC que es podien aplicar als diversos àmbits curriculars, concretant-ho de manera diferenciada per als alumnes de cicle inicial, cicle mitjà i cicle superior o sense determinar útils per a qualsevol cicle.

Una vegada presa aquesta opció, quedava decidir si calia oferir dos cursos diferenciats: un per a llengua catalana i un altre per a llengua castellana. Es va optar per oferir-ne un, car els continguts, els objectius i les estratègies d’aprenentatge en molts casos són comuns i seran les exemplificacions en una o altra llengua les que marcaran la diferència, per la qual cosa a les pràctiques de cada mòdul hi ha exemples de lèxic, ortografia o literatura en llengua catalana i llengua castellana.

Vist el plantejament del curs, els mòduls són els següents:

- Mòdul 1: Paraules
- Mòdul 2: Jocs de llengua
- Mòdul 3: Contes i poemes
- Mòdul 4: Comprensió lectora
- Mòdul 5: Expressió escrita
- Mòdul 6: Comprensió i expressió orals

Cada mòdul té 4 o 5 pràctiques i 1, 2 o 3 exercicis que s’han de lliurar, en el termini convingut, al tutor o tutora.

Els exercicis que heu de lliurar, perquè us siguin d’utilitat a l’aula, els podeu redactar en la llengua i per al curs que impartiu, d’aquesta manera disposareu d’un material que serà aplicable directament a la vostra aula.

### Calendari

Vegeu el calendari de l’activitat.

Tornar al principi del document