# Llengua a primària. Competència digital i comunicativa audiovisual

### Petites històries

La pàgina web Vols jugar? que se us presenta en primer lloc ha estat elaborada per una professora que ha ofert, de manera altruista, la seva feina i els seus materials a tota la comunitat educativa, cosa que tots hem d’agrair. Els materials estan pensats per a educació infantil o cicle inicial, però, com podreu comprovar, alguns poden ser d’utilitat en altres cursos, perquè l’escriptura de narracions queda oberta a les possibilitats que el grau de coneixements de cada nen i nena permeti. A partir de la seva idea, des de l’edu365.cat s’ha elaborat un aplicatiu Petites històries que la recull amb un nou format adaptable a tots els cursos de primària.

#### Desenvolupament de la pràctica 1

1. Aneu a Vols jugar. Com veieu a la imatge, teniu diverses possibilitats. En primer lloc, escolliu Escric. És un petit aplicatiu senzill i molt intuïtiu que permet escriure el nom de divuit coses amb lletra molt gran. És adient per a l’inici de cicle inicial.
   http://www.xtec.cat/~dvert/nivell3.htm
2. A Escriu la història del submarinista teniu la possibilitat d’escriure una història tot seguint els dibuixos animats fets per nens. En funció dels coneixements de cada usuari/ària, es construeix un conte que al final es pot imprimir. Igual que a l’aplicatiu anterior, aquest també és d’ús fàcil i de gran utilitat per a l’aula perquè possibilita d’escriure contes ben diferents.
   Podeu combinar el treball a l’ordinador amb altres tipus de pràctiques, com lectura de la narració, continuació o inici diferent de la història, etc. Exploreu les possibilitats dels altres interactius d’aquesta pàgina, en aquest cas, destinats a escriure.
   http://www.xtec.cat/~dvert/d4.swf

#### Desenvolupament de la pràctica 2

1. Entreu a edu365.cat | Primària i trieu qualsevol de les àrees lingüístiques: català, occità, castellà, francès o anglès. A la pàgina de l’àrea veureu una entrada cap a Petites històries. Aquest aplicatiu funciona de la mateixa manera per a qualsevol de les llengües esmentades.
   Entreu a Orientacions per llegir les consideracions prèvies que us fan, també us ofereixen la possibilitat de publicar a l’entorn imatges que us interessin per algun treball a l’aula. Podeu triar una història amb tres, sis o nou imatges. Ara, per fer proves, escolliu-ne una qualsevol.
   http://apliedu.xtec.cat/petites_histories/?lang=ca
2. Observeu que a la part superior us explica el funcionament i hi teniu un accés al diccionari i al conjugador verbal (per a algunes llengües) per comprovar l’escriptura. Seguiu les instruccions i poseu-hi un títol vostre, el vostre nom, i, tot seguit, si cliqueu sobre la imatge se us obrirà una pàgina que conté el nombre d’imatges del tema que heu triat. Cliqueu sobre la imatge que voleu fer servir per construir la vostra historia i a sota de la imatge triada ja hi podeu escriure.
3. Quan ja tingueu la vostra història acabada la podeu imprimir, guardar en un .pdf en el vostre ordinador o enregistrar el text en un mp3. Fer fer-ho seguiu les instruccions que trobareu quan cliqueu sobre la imatge que teniu a sota.

#### Programació de l’activitat

Com qualsevol activitat TIC, abans de veure la conveniència d’incorporar-la a la programació d’aula, cal provar-la, estudiar-ne avantatges i inconvenients i conèixer bé el seu funcionament.
Ara, escriviu una història i proveu les diferents possibilitats que us ofereix aquest aplicatiu. Tot seguit ja podreu demanar als vostres alumnes que siguin ells qui escriguin una història.

Seria interessant que si prepareu una activitat per a la vostra aula demaneu que us publiquin les vostres imatges sobre el tema que estigueu tractant en aquell moment a l’aula. Recordeu que a les Orientacions s’explica com s’ha de fer.

#### Informació complementària

##### Català

- Conte a tres permet escriure un conte en línia o continuar un conte iniciat per altres nens i nenes. Pot servir també perquè des de casa treballin amb l’ajuda i complicitat dels pares. Animeu-vos a participar-hi.
  http://phobos.xtec.cat/se-altmaresme/mod/data/view.php?id=166

##### Castellà

- Cuaderno digital, escribir en la ESO és un material que està pensat com a crèdit variable per a l’ESO. Presenta diferents tipologies de textos: narració, descripció, notícia, etc., i guia l’alumne/a perquè construeixi un text similar al model que s’ha presentat. Pot ser interessant per a alumnes de cicle superior de primària, ja que la dificultat no és excessiva.
  http://www.edu365.cat/aulanet/cuaderno/

Tornar al principi del document