# Llengua a primària. Competència digital i comunicativa audiovisual

### Dictats en línia

Una altra manera de portar a terme una activitat tan clàssica a les classes de llengua, com és el dictat, és utilitzar el material interactiu que aquí es presenta. Els alumnes han d’escoltar una frase o un petit text i, posteriorment, escriure’l a l’ordinador.

Veureu que hi ha diferents nivells de dificultat, la qual cosa fa que aquests materials siguin útils per a alumnes amb nivells d’aprenentatge diferents.

Aquests materials també poden ser adequats tant per al treball individualitzat a l’aula (amb la supervisió del professorat) com per a un treball individual fora de l’aula, com a activitat complementària o de refoç.

#### Desenvolupament de la pràctica

1. Aneu a Dictats en línia, on trobareu un conjunt de dictats preparats per practicar l’ortografia.
   Estan classificats per tres nivells: intermedi, de suficiència i superior.
   El nivell intermedi pot ser adient per als alumnes de cicle mitjà i el nivell de suficiència per a alumnes de cicle superior, amb el benentès que, en funció dels coneixements de cada alumne/a i dels continguts d’ortografia que convingui practicar, el professorat decidirà quin dictat cal fer.
   El nivell superior no és adient per a alumnes de primària.
   http://www6.gencat.net/llengcat/aprencat/dictats/index.htm
2. Ara cliqueu sobre el dictat Grafies s / ss / c / ç / z.
   Observeu que des de la pàgina a què heu accedit, podeu anar als altres dictats del mateix nivell.
   Si feu clic a aquesta icona , accediu al dictat escrit, que serveix com a consulta prèvia, per llegir-lo, per copiar-lo i per a la correcció.
   Si feu clic a , escoltareu el dictat. En aquest cas, els quatre primers dictats són frases i el dictat 5 és el fragment d’un article periodístic. Podeu parar l’audició sempre que convingui.
   A la mateixa pàgina, veureu instruccions tècniques i recomanacions didàctiques a: Prepareu el dictat i Escriviu el dictat.
   També hi ha un accés a la consulta de la Gramàtica de la llengua catalana (Institut d’Estudis Catalans) i a la consulta del Resum de gramàtica bàsica (Universitat de Barcelona).
3. Visiteu altres dictats per veure aquells que us poden ser d’utilitat a la vostra aula i per a alguns alumnes en concret.

#### Programació de l’activitat

És necessari que els alumnes, prèviament a l’audició i l’escriptura d’un dictat, l’hagin llegit, copiat i, amb el grup classe, s’hagi comentat l’escriptura d’aquells mots que tenen una dificultat especial

- Metodologia. El dictat, en principi, és una pràctica individual però, prèviament, els alumnes per parelles podrien preparar-se el dictat que han d’escoltar.
- Material. Els alumnes, a partir de la fitxa de treball, haurien de poder fer de forma autònoma els dictats.
  Com que és una activitat que es repetirà força vegades al llarg del curs, seria convenient que els alumnes aprenguessin la metodologia que cal seguir i que no necessitessin tenir una fitxa diferent cada vegada que han de fer un dictat.
- Temps. La temporització és molt relativa i depèn del dictat i de les activitats prèvies que es demani a l’alumnat. També és una activitat que els alumnes poden practicar a casa i millorar els coneixements d’ortografia que no tinguin prou ben assolits.

#### Informació complementària

##### Català

Aneu a edu365.cat | ESO | Català | + recursos | Dictats de l’edu365.cat. Alguns dels dictats preparats per a l’ESO, en el nivell elemental poden ser adients per a alumnes de cicle superior.
http://www.edu365.cat/eso/muds/catala/dictats/index.htm

##### Castellà

L’interactiu Ortografía conté l’apartat Dictados, que poden ser de gran utilitat per practicar l’ortografia en castellà.
http://roble.pntic.mec.es/~msanto1/ortografia/dictados.htm

A l’Analizador Morfosintáctico hi trobareu un recull de continguts i d’exercicis de morfologia i sintaxi que pot ser d’interès per a alumnes de cicle superior.
http://recursos.cnice.mec.es/analisis_sintactico/primaria/repaso1.php?enlace=1&prev=1.

Tornar al principi del document